Wimbledon: মেয়েদের জন্য নিয়মে ঐতিহাসিক বদল উইম্বলডনে, আসছে রঙিন পোশাক!

লন্ডন: পৃথিবীর প্রাচীনতম গ্র্যান্ড স্ল্যাম (Grand Slam) উইম্বলডন (Wimbledon)। আভিজাত্য এবং সাবেকিয়ানা নিয়ে আজও টেনিসের (Tennis) সেরা প্রতিযোগিতা। আরও তিনটে গ্র্যান্ড স্ল্যামে টেনিস খেলোয়াড়রা পছন্দসই রঙের পোশাক পরতে পারেন। কিন্তু উইম্বলডনে নৈব নৈব চ। সাদা (White Dress) ছাড়া কোনও রং পড়া যাবে না। বছরের পর বছর ধরে এই প্রথাই চলে আসছে। কিন্তু এবার হয়তো এই নিয়মে বদল আসতে পারে।

হঠাৎ কেন এই নিয়ম বদল?

কিছুদিন আগে ইংল্যান্ডের (England) ফুটবল ক্লাব ম্যাঞ্চেস্টার সিটির (Manchester City) মহিলা দলের প্যান্টের রং সাদা থেকে গাঢ় লাল করা হয়েছিল। একই পথ অনুসরণ করে আরও কিছু ফুটবল দল। খেলার সময় ঋতুস্রাব (Period) নিঃসরণের ফলে সাদা কিংবা কোনও হালকা রঙের প্যান্টে দাগ পড়তে পারে যা খেলোয়াড়দের অস্বস্তির কারণ হয়ে দাঁড়াতে পারে। সেই অস্বস্তি এড়াতেই রং বদল এবং এই একই কারণে পোশাকের রং নিয়ে নিয়ম বদলাতে চলেছে উইম্বলডন কর্তৃপক্ষ।

আরও পড়ুন: WC 2022: বিশ্বকাপে পাকিস্তান থেকে ভাড়া করা সমর্থকরা কাতারে পাচ্ছেন দিনে ৩ ডলার!

উইম্বলডনের চিফ এগজিকিউটিভ স্যালি বোল্টন বলেন, খেলোয়াড়দের পাশে দাঁড়াতে এবং কীভাবে তারা সেরা পারফর্ম করতে পারেন তা নিয়ে তাঁদের মতামত শুনতে আমরা দায়বদ্ধ। আনন্দের সঙ্গে জানাচ্ছি, খেলোয়াড় এবং স্টেক হোল্ডারদের প্রতিনিধিদের সঙ্গে আলোচনার পর ম্যানেজমেন্ট কমিটি সাদা পোশাকের নিয়ম আপডেট করতে চলেছে।

বোল্টন আরও বলেন, এর অর্থ পরের বছর (২০২৩) থেকে চ্যাম্পিয়নশিপে অংশগ্রহণকারী মহিলা এবং মেয়েদের রঙিন আন্ডারশর্ট (ছোট গাউন জাতীয় পোশাক) পরার বিকল্প থাকবে। আমাদের আশা, এই নিয়ম পরিবর্তনের ফলে খেলোয়াড়রা অস্বস্তি কাটিয়ে পুরোপুরি পারফর্ম্যান্সের দিকে ফোকাস করতে পারবেন। প্রসঙ্গত, ঐতিহ্যবাহী উইম্বলডনে সাদা পোশাকের নিয়ম মেয়েদের জন্য তুলে দেওয়ার দাবি জানানো চলছে অনেকদিন ধরেই। দীর্ঘ টালবাহানার পর ঐতিহাসিক সিদ্ধান্তনিয়েই ফেলল উইম্বলডন কর্তৃপক্ষ।